CELEX: 32018D0485
Language: el
Date: 2018-03-19 00:00:00
Title: Εκτελεστική απόφαση (ΕΕ) 2018/485 του Συμβουλίου, της 19ης Μαρτίου 2018, με την οποία επιτρέπεται στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

23.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 81/13
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/485 ΤΟΥ ΣΥΜΒΟΥΛΊΟΥ
   της 19ης Μαρτίου 2018
   με την οποία επιτρέπεται στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 291 παράγραφος 2,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή που πρωτοκολλήθηκε στην Επιτροπή στις 21 Νοεμβρίου 2017, σύμφωνα με το άρθρο 395 παράγραφος 2 της οδηγίας 2006/112/ΕΚ, η Δανία ζήτησε άδεια να εφαρμόσει ειδικό μέτρο που διέπει το δικαίωμα έκπτωσης του ΦΠΑ επί των εισροών κατά παρέκκλιση από το άρθρο 75 της εν λόγω οδηγίας.
            
         
               (2)
            
            
               Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, με επιστολές της 7ης Δεκεμβρίου 2017 και της 8ης Δεκεμβρίου 2017, η Επιτροπή διαβίβασε το αίτημα που υποβλήθηκε από τη Δανία στα άλλα κράτη μέλη και, με επιστολή της 11ης Δεκεμβρίου 2017, ενημέρωσε τη Δανία ότι διέθετε όλες τις απαραίτητες πληροφορίες για την εξέταση του αιτήματος.
            
         
               (3)
            
            
               Σύμφωνα με τη νομοθεσία της Δανίας, ελλείψει μέτρου παρέκκλισης, εάν ένα ελαφρύ φορτηγό όχημα με συνολικό ανώτατο επιτρεπόμενο βάρος τρεις τόνους είναι ταξινομημένο από τις δανικές αρχές για χρήση μόνο για επαγγελματικούς σκοπούς, ο υποκείμενος στον φόρο έχει το δικαίωμα πλήρους έκπτωσης του ΦΠΑ επί των εισροών για την αγορά και το κόστος κίνησης του οχήματος. Εάν ένα τέτοιο όχημα χρησιμοποιηθεί εκ των υστέρων για ιδιωτικούς σκοπούς, ο υποκείμενος στον φόρο χάνει το δικαίωμα έκπτωσης του ΦΠΑ που αφορά το κόστος αγοράς του οχήματος.
            
         
               (4)
            
            
               Για τον μετριασμό των επιπτώσεων του εν λόγω καθεστώτος, η Δανία ζήτησε την άδεια να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ. Η παρέκκλιση χορηγήθηκε με την εκτελεστική απόφαση 2012/447/ΕΕ του Συμβουλίου (2) και στη συνέχεια με την εκτελεστική απόφαση (ΕΕ) 2015/992 του Συμβουλίου (3). Η τελευταία αυτή απόφαση έληξε στις 31 Δεκεμβρίου 2017.
            
         
               (5)
            
            
               Το μέτρο θα επέτρεπε στους υποκείμενους στον φόρο, οι οποίοι έχουν ταξινομήσει ένα όχημα μόνο για επαγγελματικούς σκοπούς, να το χρησιμοποιούν και για ιδιωτικούς σκοπούς και να υπολογίζουν το φορολογητέο ποσό λόγω αυτής της παροχής υπηρεσιών σύμφωνα με το άρθρο 75 της οδηγίας 2006/112/ΕΚ με βάση ημερήσιο κατ' αποκοπή ποσό, ώστε να μη χάνουν το δικαίωμά τους για την έκπτωση του ΦΠΑ που αφορά το κόστος αγοράς του οχήματος.
            
         
               (6)
            
            
               Ωστόσο, η εν λόγω απλουστευμένη μέθοδος υπολογισμού θα πρέπει να περιοριστεί στις 20 ημέρες ιδιωτικής χρήσης για κάθε ημερολογιακό έτος και το κατ' αποκοπή ποσό ΦΠΑ που πρέπει να καταβάλλεται θα πρέπει να καθοριστεί στις 40 DΚK για κάθε ημέρα ιδιωτικής χρήσης. Το ποσό αυτό έχει καθοριστεί από την κυβέρνηση της Δανίας βάσει ανάλυσης εθνικών στατιστικών στοιχείων.
            
         
               (7)
            
            
               Το παρόν μέτρο, το οποίο θα πρέπει να εφαρμοστεί για τα ελαφρά φορτηγά οχήματα με συνολικό ανώτατο επιτρεπόμενο βάρος τρεις τόνους, αποσκοπεί στην απλούστευση των υποχρεώσεων σχετικά με τον ΦΠΑ των υποκείμενων στον φόρο που κάνουν περιστασιακή ιδιωτική χρήση οχήματος ταξινομημένου μόνο για επαγγελματικούς σκοπούς, και έτσι στην απλούστευση της διαδικασίας είσπραξης του ΦΠΑ. Ωστόσο, ο υποκείμενος στον φόρο θα διατηρούσε τη δυνατότητα να επιλέγει την ταξινόμηση ελαφρού φορτηγού οχήματος για αμφότερες, την επαγγελματική και την ιδιωτική χρήση. Με αυτόν τον τρόπο, ο υποκείμενος στον φόρο θα έχανε το δικαίωμα έκπτωσης του ΦΠΑ για την αγορά του οχήματος, αλλά δεν θα ήταν υποχρεωμένος να καταβάλλει ημερήσιο τέλος για τυχόν ιδιωτική χρήση.
            
         
               (8)
            
            
               Η εφαρμογή μέτρου με το οποίο επιτρέπεται στον υποκείμενο στον φόρο που κάνει περιστασιακή ιδιωτική χρήση οχήματος ταξινομημένου μόνο για επαγγελματική χρήση να μην στερείται του πλήρους δικαιώματος έκπτωσης του ΦΠΑ επί των εισροών για το εν λόγω όχημα συμφωνεί με τους γενικούς κανόνες έκπτωσης που προβλέπει η οδηγία 2006/112/ΕΚ.
            
         
               (9)
            
            
               Η άδεια θα πρέπει να ισχύσει για περιορισμένο χρονικό διάστημα και, επομένως, θα πρέπει να λήξει στις 31 Δεκεμβρίου 2020.
            
         
               (10)
            
            
               Προκειμένου να διασφαλισθεί η επίτευξη των σκοπών που επιδιώκονται με το μέτρο, περιλαμβανομένης της διασφάλισης της αδιάλειπτης εφαρμογής της προηγούμενης παρέκκλισης που εγκρίθηκε και της παροχής νομικής ασφάλειας σχετικά με τη φορολογική περίοδο, η παρούσα απόφαση θα πρέπει να εφαρμοσθεί από την 1η Ιανουαρίου 2018. Δεδομένου ότι η Δανία αιτήθηκε την ανανέωση της άδειας στις 21 Νοεμβρίου 2017 και εξακολούθησε να εφαρμόζει από την 1η Ιανουαρίου 2018 το ισχύον νομικό καθεστώς στο εθνικό της δίκαιο βάσει της πρηγούμενης έγκρισης της παρέκκλισης, η δικαιολογημένη εμπιστοσύνη των ενδιαφερομένων δεν θίγεται.
            
         
               (11)
            
            
               Στην περίπτωση που η Δανία ζητήσει επιπλέον παράταση του μέτρου παρέκκλισης πέραν της 31ης Δεκεμβρίου 2020, θα πρέπει να υποβάλει στην Επιτροπή έκθεση συνοδευόμενη από το αίτημα παράτασης έως τις 31 Μαρτίου 2020.
            
         
               (12)
            
            
               Η παρέκκλιση θα έχει αμελητέα επίπτωση στα συνολικά έσοδα από τον ΦΠΑ που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 75 της οδηγίας 2006/112/ΕΚ, όταν υποκείμενος στον φόρο χρησιμοποιεί για ιδιωτικούς σκοπούς, δικούς του ή του προσωπικού του, ή γενικότερα για σκοπούς διαφορετικούς από αυτούς της επιχείρησής του, ελαφρύ φορτηγό όχημα το οποίο έχει ταξινομηθεί αποκλειστικά για επαγγελματική χρήση, επιτρέπεται στη Δανία να καθορίζει το φορολογητέο ποσό με βάση κατ' αποκοπή ποσό για κάθε ημέρα αυτής της χρήσης.
   Το ημερήσιο κατ' αποκοπή ποσό που αναφέρεται στο πρώτο εδάφιο ανέρχεται σε 40 DKK.
   Άρθρο 2
   Το μέτρο που αναφέρεται στο άρθρο 1 ισχύει μόνο για τα ελαφρά φορτηγά οχήματα με ανώτατο επιτρεπόμενο βάρος τρεις τόνους.
   Το παρόν μέτρο δεν ισχύει στις περιπτώσεις που η χρήση για ιδιωτικούς σκοπούςυπερβαίνει τις 20 ημέρες ανά ημερολογιακό έτος.
   Άρθρο 3
   Η παρούσα απόφαση παράγει αποτελέσματα την ημερομηνία της κοινοποίησής της.
   Ισχύει από την 1η Ιανουαρίου 2018 έως τις 31 Δεκεμβρίου 2020.
   Κάθε αίτημα παράτασης του μέτρου που προβλέπεται στην παρούσα απόφαση υποβάλλεται στην Επιτροπή έως τις 31 Μαρτίου 2020 και συνοδεύεται από έκθεση η οποία περιλαμβάνει επισκόπηση του μέτρου.
   Άρθρο 4
   Η παρούσα απόφαση απευθύνεται στο Βασίλειο της Δανίας.
   
      Βρυξέλλες, 19 Μαρτίου 2018.
      
         
            Για το Συμβούλιο
         
         
            Ο Πρόεδρος
         
         R. PORODZANOV
      
   
   
      (1)  ΕΕ L 347 της 11.12.2006, σ. 1.
   
      (2)  Εκτελεστική απόφαση 2012/447/ΕΕ του Συμβουλίου, της 24ης Ιουλίου 2012, που επιτρέπει στη Δανία να εισάγει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 202 της 28.7.2012, σ. 24).
   
      (3)  Εκτελεστική απόφαση (ΕΕ) 2015/992 του Συμβουλίου, της 19ης Ιουνίου 2015, που επιτρέπει στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 159 της 25.6.2015, σ. 66).